钦定古今图书集成/理学汇编/学行典/第175卷 > 金有谊
## 钦定古今图书集成/理学汇编/学行典/第175卷 > 金有谊

按《武进县志》：“金有谊，字正儒，郯村人。幼孤，依世父。六
岁时，值世父生辰，长幼称觞，有谊随众趋拜，已而向
隅潜泣，以不见父也。从世父治农，辄夹书怀袖中，有
间即读，田者皆笑。既而叹曰：‘予初闻先生言，读书获
一第毕矣。今知不然也。乃肆力于天人性命之旨。晚
年著《慎微录》，大约为学者遏欲治其流，故难必致察，
于方动时，则欲在将萌，势尚微弱，制之犹易为力’。”崇
祯间，年五十七卒。又著《宗范》一卷，《客窗随笔》二卷，《璅
录》一卷。